作者:劉克莊
標題:賀新郎
內容:想赴瑤池約。向東風、名姬駿馬，翠韉金絡。太液池邊鵠群下，又似南樓呼鶴。畫不就、穠纖嬌弱。羅帕封香來天上，瀉銅盤、沆瀣供清酌。春去也，被留卻。芳魂再返應無藥。似詩詠、綠衣黃裡，感傷而作。愛惜尚嫌蜂採去，何況流鶯蹴落。且放下、珠簾遮著。除卻江南黃九外，有何人、敢與花酬酢。君認取，莫教錯。